Христо Смирненски
Коледни дарове

chitanka.info

Коледни дарове[0]

Гости стари,

коледари,

чакаме ви с тих копнеж;

на косите

ви са свити

бисерни венци от скреж.

Донесете,

украсете

трикольорния ни флаг

и хазната

вместо с злато

с тънки листове варак.

В път далечен,

безконечен

скита президента сам,

вразумете

и върнете

ни го здрав и читав нам.

Пълна бъчва

не заръчва

никой днес за армаган,

но решете,

поднесете

някой пълничък стакан.

А през дните

мразовити

с ласки женски сгрейте нас;

и най-сетне

безмонетни

да не тръпнем всеки час.

С тези дари,

коледари,

чакаме ви с тих копнеж,

на косите

ви са свити

бисерни венци от скреж.

[0] Публикация: Публикувано за пръв път в Българан. Седмично хумористично списание. София, г. VI, бр. 2 от [8 януари] 1921 г., с подпис: Ведбал. С известни изменения е поместено в Сборник Българан. Хумористични стихове и проза. Подбрал и наредил Ив. Х. Генадиев. София, 1921, 110 стр. (стр. 99). Печата се по текста от Сборник Българан.

Варианти в Българан: разменени са местата на втора и трета строфа, трета строфа е втора, а втора — трета; стих 23-24: помогнете // за някой и друг стакан; стих 33: чакаме ви в тих копнеж. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.